Un bărbat din Târgu Mureş s-a ales, sâmbătă, cu un dosar penal pentru violenţă în familie, după care a ameninţat că va declanşa o explozie prin deschiderea robinetului de gaz într-un bloc de locuinţe.
"În această dimineaţă, poliţiştii din cadrul Poliţiei municipiului Târgu Mureş au fost sesizaţi, prin apel 112, cu privire la faptul că un bărbat intenţionează să declanşeze o explozie prin deschiderea robinetului de gaz într-un bloc de locuinţe. La faţa locului, s-au deplasat de îndată reprezentanţi ai Inspectoratului pentru Situaţii de Urgenţă, echipaje de poliţie, precum şi negociatori. Astfel, la scurt timp, bărbatul în cauză a fost identificat şi depistat de către unul dintre negociatori, fiind ulterior transportat de către o ambulanţă la o unitate medicală, pentru acordarea de îngrijiri medicale de specialitate. De asemenea, reprezentanţii ISU au luat măsurile specifice pentru a asigura integritatea şi siguranţa blocului în cauză", a arătat Inspectoratul de Poliţie Judeţean (IPJ) Mureş, într-un comunicat de presă.
IPJ Mureş a precizat că a fost deschis dosar penal sub aspectul săvârşirii infracţiunii de violenţă în familie, întrucât cel în cauză este bănuit că ar fi exercitat, faţă de un membru de familie, acte de violenţă, cercetările fiind continuate sub supravegherea Parchetului de pe lângă Judecătoria Târgu Mureş.